b'\n_START_ARTICLE_\nMedaljen Ingenio et arti\n_START_PARAGRAPH_\nMedaljen Ingenio et arti er en dansk medalje innstiftet 31. august 1841 av kong Christian VIII til bel\xc3\xb8nning av vitenskapsmenn og kunstnere. Medaljen ble gjenopptatt 3. juni 1906 under kong Frederik VIII. Medaljen tildeles fremst\xc3\xa5ende danske og utenlandske forskere og kunstnere. Den ble tidligere tildelt i gull og s\xc3\xb8lv, men tildeles under dronning Margrethe II kun i gull.\n_START_SECTION_\nUtforming\n_START_PARAGRAPH_\nForsiden av Medaljen Ingenio et arti b\xc3\xa6rer regjerende monarks portrett omgitt av navn og tittel p\xc3\xa5 \xc2\xablatin\xc2\xbb. Medaljen som utdeles n\xc3\xa5 b\xc3\xa6rer innskriften \xc2\xabMARGARETA II  REGINA DANI\xc3\x86\xc2\xbb. Baksiden har et motiv, tegnet av Bertel Thorvaldsen og som viser en vinget figur med en fakkel i h\xc3\xa5nden og et musikkinstrument ved siden. Ved innstiftelsen var medaljen ikke til \xc3\xa5 b\xc3\xa6re og var s\xc3\xa5ledes ikke slik utstyrt at den skulle v\xc3\xa6re opphengt i b\xc3\xa5nd. B\xc3\xa5ndet tilkom senere, er r\xc3\xb8dt med hvitt kors, en henvisning til Danmarks flagg. Mottagerens navn inngraveres i randen av medaljen.\n_START_SECTION_\nTildeling\n_START_PARAGRAPH_\nMedaljen Ingenio et arti ble under Christian VIII i hovedsak tildelt utenlandske forfattere, som et tegn p\xc3\xa5 kongens personlige verdsettelse. Ogs\xc3\xa5 andre kunstnere og forskere ble tildelt medaljen. Under Frederik VII ble virkefeltet for tildeling kraftig utvidet, men under Christian IX opph\xc3\xb8rte tildeling helt. F\xc3\xb8rst i 1906 ble medaljen gjenopptatt av Frederik VIII, som f\xc3\xb8rste gang tildelte medaljen i 1907._NEWLINE_Den f\xc3\xb8rste tildeling av medaljen til en kvinne fant sted i 1860. Fordi Dannebrogordenen inntil 1951 var forbeholdt menn, ble Medaljen Ingenio et arti i stor grad benyttet for \xc3\xa5 hedre fortjente kvinner, s\xc3\xa6rlig kvinnelige kunstnere. I perioden fra gjenopptakelsen i 1906 til 1951 var 80\xc2\xa0% av dem som ble hedret med medaljen kvinner._NEWLINE_Tildeling av Medaljen Ingenio et arti finner i v\xc3\xa5re dager sted heller sjelden. Det er for tiden bare sju levende innehavere av medaljen.\n_START_SECTION_\nNorske innehavere\n_START_PARAGRAPH_\nOgs\xc3\xa5 nordmenn er hedret med Medaljen Ingenio et arti, blant disse Johanne Dybwad.'